Covid-19: Maskers vir 'siekes, gesondheidswerkers' | Maroela Media
Die WGO waarsku dat daar geen bewyse is dat die dra van 'n masker jou teen Covid-19 kan beskerm nie. (Foto: Leon Lestrade/ANA)
Die Wêreldgesondheidsorganisasie (WGO) het weer eens gewaarsku teen die dra van maskers deur diegene wat geen simptome van die nuwe koronavirus toon nie. Die organisasie het benadruk dat maskers nié beskerming teen Covid-19 bied nie.
Daar was die afgelope ruk verskeie voorvalle waar mense daarop aangedring het dat veral diegene wat hulle by byvoorbeeld kleinhandelaars of vulstasies bedien, maskers moet dra.
Die WGO het ook gewaarsku dat die verkeerde gebruik van maskers boonop 'n bron van infeksie kan wees en het diegene wat gesond is, afgeraai om dit doen. Die gebruik van maskers word wél in spesifieke gevalle aanbeveel.
"As jy hoes, koors het of sukkel om asem te haal, moet jy 'n masker dra en mediese hulp kry. As jy nie enige van dié simptome het nie, hoef jy nie 'n masker te dra nie want daar is geen bewyse dat dit beskerming bied vir mense wat nie siek is nie," het Christine Francis, die WGO se raadgewer oor infeksievoorkoming en -beheer gesê.
Daar is wêreldwyd 'n tekort aan beskermende mediese toerusting weens die uitbreking van Covid-19. (Foto: Timothy Bernard/ANA)
"As jy gesond is maar 'n persoon versorg wat moontlik die nuwe koronavirus opgedoen het, moet jy 'n masker dra wanneer julle in dieselfde vertrek is.
"As jy besluit om 'n masker te dra, gebruik dit, raak behoorlik daarvan ontslae en reinig jou hande met 'n alkoholreiniger of seep en water."
Die WGO het gesê maskers is slegs doeltreffend wanneer dit in kombinasie met gereelde handwas gepaard gaan.
"Voordat jy 'n masker opsit, reinig jou hande met 'n handontsmettingsmiddel of seep en water. Bedek die mond en neus met die masker en maak seker daar is geen gapings tussen jou gesig en die masker nie. Vermy enige aanraking met die masker terwyl jy dit gebruik. Indien jy dit wel aanraak, was jou hande met 'n handontsmettingsmiddel of seep en water.
"Vervang die masker met 'n nuwe een sodra dit klam raak en moenie maskers wat vir 'n enkele gebruik bedoel is 'n tweede keer gebruik nie."
Wanneer 'n masker klaar gebruik is, moet dit in 'n asblik met 'n deksel weggegooi word en jou hande moet weer gewas word.
Hospitaalwerkers in Washington in die VSA het intussen beskermende mediese toerusting uit kantoorvoorraad en ander alledaagse items begin prakseer. Daar is 'n yslike tekort aan dié soort toerusting wat benodig word om om te sien na pasiënte wat moontlik Covid-19 opgedoen het.
Die probleem is nie tot Washington beperk nie en hospitale en dokters wêreldwyd spook om duisende pasiënte wat die virus moontlik opgedoen het, te behandel.
Die WGO het 'n beroep op nywerhede en regerings gedoen om die vervaardiging van chirurgiese maskers en beskermende toerusting met 40% te verhoog om aan die wêreldwye aanvraag te voldoen.
Die beste raad in nog steeds bly by jou huis in totale afsondering.
Die WGO spekuleer ook maar. Daar i sook geen bewyse dat die dra v maskers nadelig is nie. Die voordeel vd dra v n masker is dat dit mens keer om aan jou mond of neus te raak. Ek stel voor dra materiaal masker en was dit gereeld in n ontsmettingsmiddel. Eenmalige mediese maskers is in elk geval onbekombaar. Dis logies dat as jy n winkel of apteek besoek die kanse verhoog word dat daar virusse in die geslote ruimte uitgeasem word as mense nie maskers dra nie. Die WGO sê self die inkubasietydperk is 7 tot 14 dae waartydens… Lees meer »
Nou vra ek met trane in my oë, hoe de swernoot tel jy dan die virus op as dit nie deur jou mond en neus is nie.
Hoe kan daar beweer word die maskers help nie?
Waaraan ek n kleintjie dood het is dat ALMAL nou met handskoene rondloop.
WGO sê dan juis die goed floreer op plastiek en rubber.
Wat presies word voorkom met die dra van handskoene?
Ek verstaan die virus is airborne en kan tot 30 minuite in die lug hang, so as ek winkels toe moet gaan(ek probeer om dit nie hoef te doen nie) maar gestel ek moet. Nou loop ek sonder n masker daar in, en n besmette persoon ( hetsy n draer of siek en self onbewus daarvan) was 15 min voor my daar en ek loop sonder n masker of gesigbedekking deur daai wolk van onsigbare covid 19 virusse, en ek asem dit in, want ek het niks oor my gesig om myself te beskerm nie! Nee, ek sal myself beskerm… Lees meer »